Niyə döndü (Ağdabanlı şair Qurban)
Bir dön bəri, ərzimi al,
Üzün məndən niyə döndü?
Yoxsa yatıb gur taleyim,
Üzün məndən niyə döndü?

Gül üzünə mail oldum,
Dərdindən saralıb-soldum.
Qara bulud kimi doldum,
Üzün məndən niyə döndü?

Qəmzən ox, qaşın kamandı,
Ölürəm ay yar, amandı.
Bu canım sənə qurbandı,
Üzün məndən niyə döndü?

Dərdimi dedim loğmana,
Dedi: - danışma əfsana.
Ağlayaram bir zamana,
Üzün məndən niyə döndü?

Əzəldən baxtım qaradı,
Ümidim gələn haradı?!
Yazıq Qurban füqaradı,
Üzün məndən niyə döndü?
Gəraylılar